Adeline Gwendolyn Etherington

Gwenny 29 éves korában

Adeline Gwendolyn Etherington a Gears & Dragons világ egyik játékos karaktere, aki az első és a második évadban is szerepel. Egyszerű Lázadónak indult, de az első évadban kiderült róla, hogy Sárkánymester is valójában. Az elmúlt három évet arra használta, hogy a város alapjait megszilárdítsa és lehetőleg mindenki számára jobb körülményeket biztosítson.

## Kinézet

Viszonylag magas és atletikus alkatú lány, aki emellett igen formás idomokkal is rendelkezik. Haja erőteljes barna, amit festet. Egyenesszálú, sűrű, hátközépig ér, ezért általában inkább feltűzi, csak a két oldalsó tincset hagyja szabadon - sokat számít neki a megjelenése, így esetenként a praktikusságot felváltja a szépsége. Szeme szürkés-kék, szeret sminkelni is. Ruháit tekintve is igyekszik elegánsan öltözködni, szereti a női ruhákat, a fűzőket, de a bázison és küldetésekkor nadrágra cseréli ezeket. Azért azok is kiemelik az alakját.

## Személyiség

Gwenny igen határozott és céltudatos lány, aki nem fél kihasználni minden lehetőséget, hogy céljait elérje. Szíve alapvetően a helyén, igyekszik mindig a nagyobb jóért küzdeni - jelen helyzetben az otthonáért, a városáért. Sosem akart vezető lenni, de az utóbbi három évben sokkal inkább beletanult. Megkedvelni nem kedvelte meg a szerepet, de tudja, hogy ő tudja összefogni a népeket. Szereti a szép dolgokat, emellett igen kényelmes is tud lenni, ami meglepő, hiszen nem olyan környezetből jött, ahol megengedhette volna ezt.

## Története

### Gyerekkor

A gyárterületeken nőtt fel a nagyszüleivel és az öccsével, Teophilius Zachariah Etherington-nal.

Alig van köztük két és fél év. Szüleik még jelen voltak a Pusztító támadásánál, édesapjuknak tartott személyt akkor vesztették el. Ez azért érdekes, mert ez a férfi még bőven a gyerekek fogantatása előtt meghalt, mégis őt tartják az édesapjuknak, mert az édesanyjuk sosem tudta túltenni magát elvesztésén, ráadásul a biológiai apjuk egyáltalán nem szerette őket. Sajnos, édesanyjuk belehalt a szülésbe, mikor Teo a világra jött. Ekkor eddig is remek biológiai apjuk lepasszolta őket az anyai nagyszülőkhöz. Később emiatt vették fel mindketten anyjuk első férjének a nevét. Sosem ismerték el biológiai apjukat apjuknak.

### Lázadó

Tehát a két gyerek a nagyszüleiknél lakott. Jártak iskolába is, aztán kénytelenek voltak egy gyárban elhelyezkedni, hiszen ők is az elnyomottak tömegét növelték. Már a nagyszülők is elhagyták ezt a világot, mikor elegük lett az elnyomásból, a korrupcióból, a rejtélyes gyilkosságokból, a sárkánymesterek nemtörődömségével. Hírt szereztek az egyik hírhedtebb lázadó csoportról. Ekkoriban még viszonylag kevesen voltak, így nem kellett semmi procedúrán átesniük, bevették őket. Ők is tagjai lettek a The Poisinous Growls-nak.

### The Poisinous Growls

Adeline évről-évre harciasabb, tettre készebb és lázadóbb hajlamú lett. Az egyik legaktívabb tagjává vált a csapatnak. Három év alatt vezető pozícióba került, bár neki nem ez volt a célja. Egy jobb világot akart, ahol az emberek nem élnek nyomorban. Ahol nem kell árnyaktól félni. És ezért bármilyen kockázatot vállalna, szinte vakmerő módon.

Az öccse inkább a stratégia embere maradt. Az ő eszében lehetett bízni. Emellett Adeline csapatát három ember alkotta. A legjobb barátja, Simon Batchelor, az ő ikertestvére, Rosanna Batchelor és a szerelme, Edmund Yardley. Simon fiú használta a nehéz fegyverzetet, azaz inkább távolsági és középtávolsági harcos volt, Ed pedig Adeline-nal a könnyű fegyverzetet, illetve a kettejük szinte tökéletes összhangját kihasználva a közel harcot alkalmazta. Rosanna a Támogató szerepet kapta, ő régen Szerelő volt, így szinte mindig elő tud rukkolni egy új dologgal, illetve bármi mással is. Adeline öccse pedig mikrofonon keresztül látja el utasítással és tanáccsal a csapatot.

### Első évad

Továbbra is aktívak maradtak, igyekeztek minél többet megtudni, azonban Teo rejtélyes eltűnése teljesen kizökkentette Adeline-t. Erre csak rátett egy lapáttal, hogy egyik éjszaka megtámadta őt és Edmund-ot egy árny, amit csak az egyik sárkánymester közbelépése állított meg. Ez a bizonyos sárkánymester elhívta magukhoz a lányt, aki annak a reményében, hogy valamit megtud róluk, el is ment. Bár az árny támadása alatt Edmund súlyosan megsérült, a barátaira bízta a fiút.

Ő maga pedig elment a sárkánymesterekhez, ahol azonnal cselekedni is kezdtek, ami egy kicsit tetszett a lánynak. Legalább nem annyira nemtörődömök, mint elsőre hitte. Egy kedves lánnyal került össze, Anna-val, bár szinte rögtön a föld alá is zuhantak. Ott Adeline szembesült a hírrel, hogy az öccse valószínűleg halott. Igyekezett elvonatkoztatni ettől, s ekkor találta meg élete első sárkánytojását. Érezte, hogy ő fontos lesz neki, bár nehezére esett feldolgoznia, hogy ő maga is azok közé tartozik, akiket eddig megvetett.

Ha ennyi kaland nem lenne elég, ekkor a többi sárkánymesterrel karöltve végeztek a Pusztítóval is, bár rengeteg veszteség árán. Gwenny itt láthatta újra az öccsét. Bár megkönnyebbült, hogy él, azt is tudta, hogy már az árnyak rabja. Ha csak nem önkéntesen állt be hozzájuk. A lány maga nagyon súlyosan megsebesült, így pár napig még Anna-ék kezelése alatt állt. Nem zavarta. Új erővel töltötte el, hogy van egy sárkánya és az öccse sem halott, a gyönyörű fényeket is jó jelnek tartotta. Tudta, hogy nem fogja feladni a reményt, hogy megkeresse és visszahozza maga mellé Teo-t. Hiszen megígérte mindenkinek, hogy vigyáz rá. És szükségük volt egymásra. Neki legalábbis biztosan...

### Mélypont

Pár nappal később hazatért, ahol a következő tragédia történt: amikor Edmund megtudta, hogy kedvese is sárkánymester lett, akkor valami eltört benne. És teljesen megváltozott, hiszen a lány azok közé tartozott mostantól, akiket a legjobban gyűlölt a világon és hiába, ezt a két dolgot nem tudta külön választani. Hiába mondta neki Adeline, hogy ettől eltekintve ő még lázadónak tartja magát és a csapatukhoz húz a szíve, már mindegy volt. Edmund már döntött: ő képtelen volt így szeretni valakit, így ha nem is annyira csúnyán, mint inkább fájdalmasan, de elváltak.

Gwenny szörnyen mélyre zuhant, Rosanna őt hibáztatta Edmund távozásáért, mert mit kiderült, ő is szerette a fiút. Vele egy időre meg is szakította a kapcsolatot, annyira elmérgesedett közöttük a viszony, így csak a legjobb barátja, Simon maradt neki, aki végig kitartott mellette.

Legalább egy hétig szinte csak életben tartotta magát. Nem mozdult ki, nem ment el a bázisra sem, elérhetetlen maradt. Nem tudott magával mit kezdeni. Mindenkit elveszített: a szerelmét, az öccsét, a csapatát, a céljait sem látta ebben az időben. Egyetlen egy dolog hozta vissza az életre: kikelt a kis sárkánya, akinek a Thunderwing nevet adta a képessége miatt. S bár nem volt feltétlen a legkedvesebb, legszociálisabb, legvidámabb személyiség, azért sokat dobott rajta a sárkánya.

Ekkor végre újra fel tudott kelni és újból el tudta magát határozni: még közel sincs vége a dolgoknak. A város vár rá és az öccse is…

### Új kezdetek

Azóta három év telt el és lassan, de biztosan építgette össze magát a lány. Ez idő alatt kibékült Rosanna-val is, bár sosem lettek olyan jóban, mint azelőtt. Többé-kevésbé túltette magát Edmund-on is, habár mióta elköltözött, nem igazán látta a fiút, így valójában fogalma sincs, hányadán állna vele, ha találkoznának. Csak annyit tudott, hogy a városban maradt és hogy nagy valószínűséggel csatlakozott az egyik kalóz társaságba. Az öccsét sem találta meg, de azóta is nagy erőkkel keresi. Róla soha nem tudna lemondani.

Ezen kívül jelentős sikereket ért el a város lázadó csoportjainak az egységesítésében. Mind a külső területek, mind a munkásnegyed és a nyomornegyed csapait összeszedte és egy, nagy társaságként tevékenykednek azóta. A fix tagok általában olyan 30-40 fő körül mozognak, az állandóan cserélődőkkel azonban olyan 100-120 főt számol a társaság, amit Adeline vezet. Két legjobb barátjával Rosanna-val és Simon-nal karöltve hozzák a döntéseket főleg, ő a két legmegbízhatóbb társa. Ők hárman megmaradtak a Poisinous Growls-ból, azonban azóta átnevezték a szervezetet a The Legacy of the Fallen-nek, hogy érzékeltessék, azóta mindenki előre fele tart és igyekeznek jobbá tenni a világot és hogy ők sem fentről kezdték. Hogy ők is ugyanolyan átlagemberek, mint mindenki más.

A köznépnek például ingyen tartanak önvédelmi órákat és ételt is osztanak a rászorulóknak. Divíziókat is létrehoztak: Rosanna vezeti például a szerelőket, Simon pedig a fegyverekért és a raktárért felelős, illetve a küldetéseknek is ő a feje, az adminisztrátora. Ezen kívül még sok felé oszlik a társaság (például gyógyító részleg, stb.)

A kalózokkal is igyekeznek megbékélni és beintegrálni őket közéjük vagy legalább együtt működni… Hát, ez még egy feladat… Ahogy az is az volt, hogy hogyan fogadtassa el magát a többiekkel. Hiszen ő maga is a közutálatnak örvendő sárkánymesterek köreit bővíti immár. Annyi volt a szerencséje, hogy az évek alatt kiépített bizalmát nem veszítette el ezzel teljesen. El tudta magyarázni a helyzetét és ha döcögősen is, de sikerült visszakerülnie a pozíciójába. Azóta az is egyik elsődleges célja, hogy a sárkánymesterek és sárkányaik kicsit közelebb kerüljenek a köznéphez, hogy lássák, nem különböznek sok mindenben tőlük. És számítani is lehet egyesekre. Ebben nagy segítségére van Reldana nevű sárkánya, aki naphosszat elvan a többi emberrel. Illetve Teo sárkánya is, aki a legtöbb ember szerint nagyon aranyos. S ha még nem is sikerült mindenkit meggyőznie arról, hogy nem minden sárkánymester megvetendő, azért nagyon sokat haladt előre az ügy.

Gwenny azonban tudta, hogyha jelentős sikereket akar elérni, magasabbra kell nyúlnia: egészen Richard Shiller-ig, ami előbb bekövetkezett, mint gondolta volna: a férfi ugyanis potenciális veszélyt látott a csoportban, így inkább tárgyalni szeretett volna a lánnyal. Az nem lepte meg, hogy a férfi tudta, kit kell keresnie. Már csak közepesen maradtak a háttérben, a férfinak amúgy is minden eszköze megvolt ahhoz, hogy megtalálja. Mint kiderült, a célok közösek, így ahelyett, hogy egymás ellen küzdenének, összefogtak: míg Richi fent intézi a dolgokat és az arcát adja az egészhez, addig Gwenny a háttérből, a köznép között ténykedik. Megosztják az információkat - már amennyire ez lehetséges - és együtt igyekeznek jobb hellyé változtatni ezt a várost.

### A különös idegen és Theo

Gwenny az évek alatt kitapasztalta, hogy érdemes az embereket is megfigyelni, így ezen a napon is köpennyel álcázva igyekezett körbekémlelni. Azonban ma egy különös idegennel sodorta össze a sors, aki pont őt kereste. Először hazudott magát illetően, de azt mondta, el tudja vezetni hozzá. Az volt a terve, hogy kicsit puhatolózik, miféle a hölgy és mit akar, s bár magáról a nőről egészen sok mindent megtudott, a célját nem volt hajlandó elárulni. Gwenny azonban úgy döntött, hogy nem jelent veszélyt a nő, így elvezette a főhadiszállásra, s felfedte magát. A nő először dühös volt, hogy Gwenny hazudott, de megértette, s inkább elmagyarázta a helyzetet. Mint kiderült, megtalálta Theo-t, s bár az árnyak rabja továbbra is, összeismerkedett a fiúval és közeli kapcsolatba került. Theo elküldte a társát a nővéréhez, hogy keresse meg és hozza magával, mert Gwenny meg tudja menteni. Gwenny nagyon megörült, hogy megtalálták az öccsét, azonnal beleegyezett, hogy vele megy és hogy másban is segít.

Hosszas tanakodás után végül Thunderwing-et, Simon-t és Theo-t viszi magával, illetve Reldana-ra és Rosanna-ra bízta az itteni dolgokat. Nem sok készülődés után már el is indultak, s az első nap viszonylag békésen telt. Theo várta, hogy megismerje névadóját, végül az utazásuk végét a zuhogó eső szakítja félbe. Pár napig így utaztak, s mikor már az óceán felett repültek, egy viharban találták magukat, ami egy szigetre sodorta őket.

Thunderwing, Simon és Gwenny egy helyre esett, de két másik társukat nem lelték. A sziget maga gyönyörű volt, el is indultak megkeresni a többieket, azonban először szirének támadtak rájuk, akik alig eresztették őket, majd Gwenny alatt beszakadt a talaj. S bár rendkívül kíváncsi volt, merre vezeti őt a csodálatosan szép terem, a küldetés fontosabb volt, így tovább mentek. Egészen addig, amíg egy másik emberrel nem találkoztak...

## Sárkányai

Az eltelt három év alatt három sárkánya is lett, ami valamennyire tudta pótolni öccse és volt szerelme hiányát.

### Thunderwing

Legelső és egyben legnagyobb sárkánya, aki hímnemű és a legkomolyabb a három közül. Ő figyel a többiekre, viszonylag szigorú, és ahhoz képest, hogy fontos számára a többi sárkány, meglehetősen csendes és magának való. Hangja mély és erős. Igazából olyan, mint egy szigorúbb apuka. Képessége a villám és áram vezetése, 10-15 méteres sárkány.

### Reldana

Második sárkánya, ő nőstény. Reldana általában a bázison található meg, ő igazán barátságos és bőbeszédű lány. Szereti megfigyelni az embereket, akik hajlandóak, velük össze is barátkozott. Általában szemmel tartja a helyszínt. Amennyire komolyan veszi a feladatát, annyira kedves és figyelmes és be nem áll a szája másokkal szemben, de fontos információt sosem szokott elárulni, tehát megbízható is. És nagyon cuki. Képessége a mérges lehelete, ami nem csak gáz halmazállapotú, hanem képes folyékonnyá is válni. Főleg az idegrendszerre hat, de a folyékony a bőrrel érintkezve is elég kellemetlen és meglehetősen meleg. 3-4 méter magas, még pont kellemesen elfér a bázison, de még egy embert, kisebb csomagot is elbír. Ha valakit megcsap a farkával, az igen csak fájdalmas.

### Teo

Öccse után kapta a nevét harmadik, egyben legfiatalabb sárkánya, aki szintén hím. Ő szinte kivétel nélkül Adeline-nal van, ha mégsem, akkor vagy Simon-nal vagy Reldana-val a bázison. Ő is tud beszélni, viccelődős, nagyon jó megfigyelő, csak visszahúzódó fajta. Ellenben még igen csak gyerekes, szóval komolyabb feladatot nem lehet rábízni. Bár jóban vannak Reldana-val, sokszor összekapnak, még mindkettejüknek sokat kell érnie. Thunderwing-et mindketten nagyjából apjuknak tekintik, neki van tekintélye azért. Teo kicsit nehezebben nyílik meg, de a világ felé kíváncsi, csak nehezen tudja kifejezni magát. Képessége nagyjából megfeleltethető a savas köpethez: fekete színű, igen sűrű, de még folyékonynak számító (kis mértékben tudja hígítani) cuccot tud kiköpni, ami érintkezve például a bőrrel, azonnal nagyon erős maró hatással bír (pár másodperc alatt csontig). A legtöbb anyaggal ez ugyanígy van, csak a legerősebbek állnak ellen neki. Ő nincs egy méter magas, még éppen ráfér Gwenny vállára, de hosszabb idő után eléggé elfárad az ember, mert azért nem könnyű már.

## Felszerelés

### Kesztyűk

Még az anyjától örökölte ezt a két kesztyű-féleséget, amit ritkásabban hord, főleg csak küldetésekre. Rosanna-nak hála, már fegyverként is funkcionál. A jobb kezénél lévőben a két nagyon apró pengén kívül egy inga-szerű dolog helyezkedik el, amivel magához tudja rántani az ellenfelét vagy valamit fel tud lökni, míg a bal oldaliban pár nagyon kicsi üvegcse helyezkedik el, miben mérgek és gyógyszerek vannak.

### Pisztoly-kések

Mivel Gwenny közelharcos, ezért egy olyan multifunkciós pisztoly-kése van, ami együtt funkcionál, gyorsan lehet váltogatni és gyorsan lehet vele támadni. Mióta Edmund elhagyta, azóta kicsit újra kellett tanulnia a használatát, hiszen eddig mindig páros munkához volt szokva, azonban most már kénytelen egyedül használni.

### Ostora

Ezen kívül mióta Thunderwing az életébe került, neki is (mint minden sárkánymesternek) lett egy ostora. Ez az esetében élete első kardja, amit még Teo készített neki Rosanna segítségével. Bár nem nagyon használta eddig, ez lett az ő ostora. Hogy mit tud? Rosanna kicsit feltuningolta, így a kard formátumból át tud alakulni ostorrá, hiszen kvázi szemekből áll a kard. Az éles végeket irányt is tudnak változtatni, hogy éppen sebezze az ellenfelet vagy beleálljon, hogy rántani lehessen rajta. Ezen kívül mivel Thunderwing az első sárkánya, aki meglepő módon villámmal és árammal képes támadni, ő fel is tudja tölteni ezt a fegyvert, ami így akár egy ütéssel halálos is lehet, míg Gwenny-re hatástalan, hiszen immunis rá. Ezen kívül gyakorta szokta méreggel bevonni fegyvereit, ami szintén ártalmatlan rá Reldana sárkánya miatt.

### Maszk

Ezt még Teo készítette neki, de mióta bővült a szervezet, Simon-nal és Rosanna-val karöltve kicsit felújították, így Gwenny küldetésekkor használhatja. Nem éppen a legkényelmesebb, nem is takar sokat, de jól kiegészíti a ruháját, ő pedig szereti a szép dolgokat.

## Érdekességek

* Alignment-je: "Neutral Good"
* MBTI személyiségtípusa: ENFJ - Főszereplő
* Soha nem lenne képes lemondania az öccséről, hiszen megígérte, hogy vigyáz rá. S mivel tudja, hogy életben van, azóta is keresi.
* Előszeretettel járkál a városban köpenyben vagy olyan ruhában, amiben nem ismerik fel, hiszen kíváncsi a nép állapotára, hogy tudja, min kell változtatni. Szereti első kézből szerezni az információkat, mert csak így lehet teljesen biztos abban, mit kell tennie bizonyos helyzetekben, min kell pontosan változtatnia, hogy előre fele haladjon a társadalom.